ইংরেজ এবং হিন্দুদের ষড়যন্ত্রের কুন্ডলী এ সময় থেকেই পাকিয়ে উঠতে শুরু করে। আলীবর্দী খানের জীবদ্দশায়ই ঢাকার খাজনা আদায়কারী রাজবল্লভ এবং তার পুত্র কৃষ্ণবল্লভ ষড়যন্ত্র ও লুটপাটের মহোৎসবে মেতে ওঠে। নবাব আলীবর্দীর তত্ত্বাবধানে গড়ে ওঠার সুযোগে সিরাজ এটি অনুধাবন করতে সক্ষম হন যে বাংলা প্রদেশ হলো খাজনা আদায়ের জন্য সবচে উর্বর অঞ্চল। মুর্শিদকুলী খানের সময় থেকেই বাংলা থেকে দেড়কোটি টাকার খাজনা মুর্শিদাবাদের নবাব সরকারে জমা হতো। কিন্তু সাম্প্রতিক বছরগুলোতে বাংলা থেকে আশানুরূপ খাজনা আদায় না হওয়ায় সিরাজ বিষয়টির খোঁজ-খবর নিতে শুরু করেন। তিনি এখানকার নবাবের প্রতিনিধি রাজবল্লভের কাছে বিগত কয়েক বছরের খাজনার টাকার হিসাব চাইলে রাজবল্লভ তার হিসাব পেশ না করে কূটকৌশলের আশ্রয় নিয়ে রাজস্বের টাকা আত্মসাতের জঘন্য ষড়যন্ত্রে মেতে ওঠেন। তিনি রাজকোষে আদায়কৃত রাজস্ব ৫৩ লক্ষ টাকাসহ তার ছেলে কৃষ্ণ বল্লভ ও কৃষ্ণ দাসকে কলকাতার ইংরেজ কুঠিতে পাঠিয়ে দিয়ে সিরাজের কাছে সংবাদ পাঠান যে তারা টাকা নিয়ে পালিয়েছে এবং ফোর্ট উইলিয়াম দুর্গে আশ্রয় গ্রহণ করেছে। অর্থাৎ পূর্ব থেকে ফোর্ট উইলিয়ামের সাথে ইঙ্গ-হিন্দু আঁতাত করে কৃষ্ণবল্লবের মাধ্যমে টাকা পাচার করে এবার সিরাজকে সরাসরি ইংরেজদের বিরুদ্ধে দাঁড় করান। ফলে ইঙ্গ-হিন্দু ষড়যন্ত্রের জট সিরাজের সামনে স্পষ্ট হয়ে উঠতে থাকে। এ ঘোর ষড়যন্ত্রের অমানিশা ঘনিয়ে আসার আলামত যখন স্পষ্ট, সে সময় ১৭৫৬ সালের ১০ এপ্রিল আলীবর্দী খান মৃত্যুবরণ করেন। সিরাজ তখন মনসুরুল মুলক সিরাজউদ্দৌলা শাহ কুলী খান মীর্জা মুহম্মদ হায়বৎ জং বাহাদুর নাম ধারণ করে ১৭৫৬ সালের ১০ এপ্রিল বাংলা-বিহার-উড়িষ্যার নবাব হিসেবে সিংহাসনে আরোহণ করেন। পূর্ব থেকেই তাঁকে উত্তরাধিকার মনোনয়ন দেয়ায় আলীবর্দী কন্যা এবং ঢাকার নায়েব নাযিমের বিধবা পত্মী ঘসেটি বেগম এবং পুর্ণিয়ার শাসনকর্তা আলীবর্দী খানের দৌহিত্র শওকত জঙ্গ সিরাজের সিংহাসন আরোহণকে সহজভাবে মেনে নিতে পারেনি। তাদের ষড়যন্ত্রের কারণে সিরাজ তাদের দমনে উদ্যোগ নেন। মতিঝিল আক্রমণ করে সিরাজ ঘসেটি বেগমকে বন্দি করেন। ইংরেজগণ এ সময় নবাবের বিনা অনুমতিতে কলকাতার দুর্গ সংস্কারে হাত দেয়। কৃষ্ণ বল্লভকে আশ্রয় দান এবং দুর্গ সংস্কারের পদক্ষেপে নবাব ১৭৫৬ সালের জুন মাসে ইংরেজদের কাশিমবাজার কুঠি অধিকার করেন। ইংরেজগণ মুচলেকায় স্বাক্ষর করে দুর্গপ্রাচীর ভেঙে ফেলতে দেশীয় লোকদের ওপর অত্যাচার বন্ধ করতে ও বিনা শুল্কে বাণিজ্য করে রাজকোষের যে ক্ষতি করেছে তা পুষিয়ে দিতে আহবান জানালে ইংরেজগণ তা পালনে অস্বীকৃতি জানায়। মুচলেকার শর্তপালন অস্বীকার করায় সিরাজ ১৭৫৬ সালের ২০ জুন স্বসৈন্যে কলকাতা আক্রমণ করেন। তিনি ইংরেজদের পরাজিত করে এ শহরের নামকরণ করেন আলীনগর। এরপর সিরাজ তাঁর খালাতো ভাই পুর্ণিয়ার শাসক শওকত জঙ্গের বিদ্রোহ দমন করতে যাত্রা করেন। ১৭৫৬ সালের ১৬ অক্টোবর নবাবগঞ্জের নিকট মনিহারীর যুদ্ধে শওকত জঙ্গ পরাজিত ও নিহত হলে সিরাজ পুর্ণিয়া জয় করেন। ইংরেজ কোম্পানি মাদ্রাজ থেকে ক্লাইভের অধীনে একদল সৈন্য ও ওয়াটসনের অধীনে এক নৌবহর কলকাতা পুনরুদ্ধারের জন্য পাঠায়। ১৭৫৭ এর ২ জানুয়ারি ক্লাইভ বিনাযুদ্ধে কলকাতা অধিকার করলে সিরাজ ক্লাইভের বিরুদ্ধে যুদ্ধযাত্রা করেন। ১৭৫৭-র ৩ ফেব্রুয়ারি কলকাতা শহরতলি পৌঁছে আমীর চাঁদের আমবাগানে সিরাজ শিবির স্থাপন করেন। ১৭৫৭-এর ৪ ফেব্রুয়ারি কুয়াশাচ্ছন্ন ভোরে ক্লাইভ সিরাজের শিবির আক্রমণ করে। উভয়পক্ষে যুদ্ধ চলার পর ইংরেজগণ সিরাজের সাথে এক সন্ধিসূত্রে আবদ্ধ হয়। ইতিহাসে এটি আলীনগরের সন্ধি নামে খ্যাত। সন্ধির শর্তে ইংরেজরা পূর্ব যুদ্ধের ক্ষতিপূরণ, বঙ্গদেশে বিনা শুল্কে বাণিজ্য এবং দুর্গ নির্মাণের অধিকার লাভ করে।